b'\n_START_ARTICLE_\nBibliotek 2.0\n_START_SECTION_\nBakgrunn\n_START_PARAGRAPH_\nDet ser ut til at den amerikanske bibliotekaren Michael Casey var den f\xc3\xb8rste som l\xc3\xb8ftet fram begrepet, p\xc3\xa5 bloggen LibraryCrunch. Bloggen ble startet i september 2005. Her antydet Casey at bibliotekene \xe2\x80\x93 og spesielt folkebibliotekene \xe2\x80\x93 n\xc3\xa5 st\xc3\xa5r ved et veiskille. Den \xc3\xb8kte datakraften \xe2\x80\x93 med bredb\xc3\xa5nd, tr\xc3\xa5dl\xc3\xb8se forbindelser, raske prosessorer og nesten ubegrenset lagringskapasitet \xe2\x80\x93 gir grunnlag for en ny fase i nettets utvikling._NEWLINE_En str\xc3\xb8m av nye og mer sosiale IKT-anvendelser er p\xc3\xa5 vei inn. Brukerne blir selv produsenter og organiserer selv sine ressurser p\xc3\xa5 nettet. Bibliotek 2.0 beskriver bibliotek som tar i bruk de nye verkt\xc3\xb8yene \xe2\x80\x93 og som dessuten aksepterer tankegangen bak. Verkt\xc3\xb8yene er digitale, men tankegangen gjelder ogs\xc3\xa5 de fysiske tjenestene. Bibliotek 2.0 er en bibliotekmodell som legger mindre vekt p\xc3\xa5 hierarki og kontroll, og mer p\xc3\xa5 nettverk, prosjekter og brukermedvirkning.'